PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo	2006/FK/3/1/117	Bratislava 17. októbra 2006	

	Protimonopolný úrad Slovenskej republiky, odbor koncentrácií v správnom konaní vedenom pod č. SK 0068/OK/2006 začatom z vlastného podnetu vo veci uloženia pokuty za porušenie zákazu podľa § 10 ods. 14 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov  podnikateľom Optifin Invest s.r.o. so sídlom Rusovská cesta 1, 851 01 Bratislava, IČO: 35 735 457 

rozhodol

na základe § 38 ods. 2 v spojení s § 38 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady               č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že ukladá pokutu za porušenie zákazu podľa § 10 ods. 14 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov podnikateľovi Optifin Invest s.r.o. so sídlom Rusovská cesta 1, 851 01 Bratislava, IČO: 35 735 457 vykonávať práva a povinnosti vyplývajúce zo vzniku koncentrácie podnikateľov Optifin Invest s.r.o. so sídlom Rusovská cesta 1, 851 01 Bratislava, IČO: 35 735 457 a TATRAVAGÓNKA a.s. so sídlom Štefánikova 887/53, 058 01 Poprad, IČO: 31 699 847 

1.	prijatím [...] ks zaknihovaných akcií na doručiteľa, vydaných emitentom TATRAVAGÓNKA a.s. so sídlom Štefánikova 887/53, 058 01 Poprad,           IČO: 31 699 847 dňa 24.07.2006,
2.	zaplatením kúpnej ceny za [...] ks zaknihovaných akcií na doručiteľa, vydaných emitentom TATRAVAGÓNKA a.s. so sídlom Štefánikova 887/53, 058 01 Poprad, IČO: 31 699 847 dňa 24.07.2006,

vo výške 250 000 Sk (slovom dvestopäťdesiattisíc slovenských korún) podnikateľovi Optifin Invest s.r.o. so sídlom Rusovská cesta 1, 851 01 Bratislava, IČO: 35 735 457, ktorú je podnikateľ Optifin Invest s.r.o. so sídlom Rusovská cesta 1, 851 01 Bratislava, IČO: 35 735 457 povinný zaplatiť na účet Štátnej pokladnice číslo: 7000060793/8180, KS: 1118, VS: 06631117, v lehote do 15 dní odo dňa nadobudnutia právoplatnosti tohto rozhodnutia.

Odôvodnenie:

	Protimonopolnému úradu Slovenskej republiky, odboru koncentrácií (ďalej len „úrad“) bolo dňa 16.08.2006 doručené oznámenie koncentrácie, zaevidované úradom pod č. 3532/2006, v ktorom podnikateľ Optifin Invest s.r.o. so sídlom Rusovská cesta 1, 851 01 Bratislava, IČO: 35 735 457 (ďalej len „Optifin Invest“) prostredníctvom JUDr. Antona Nováka, advokáta Nitschneider & Novák s.r.o., advokátska kancelária, Ľubľanská 1, 831 02 Bratislava (ďalej len „právny zástupca“), oznamuje koncentráciu podľa § 10 ods. 9 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady           č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“), ktorá vznikla získaním priamej výlučnej kontroly podnikateľa Optifin Invest nad podnikom podnikateľa TATRAVAGÓNKA a.s. so sídlom Štefánikova 887/53, 058 01 Poprad, IČO: 31 699 847 (ďalej len „Tatravagónka“), na základe Zmluvy o kúpe cenných papierov uzatvorenej dňa 20.07.2006 medzi spoločnosťami BELLA Plus s.r.o. so sídlom Škultétyho 2, 831 03 Bratislava, IČO: 36 502 898 ako predávajúcim a Optifin Invest ako kupujúcim (ďalej len „Zmluva“).

	Na základe tohto oznámenia sa dňa 16.08.2006 podľa § 25 ods. 1 zákona v spojení § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov (ďalej len „správny poriadok“) začalo správne konanie  vo veci predmetnej koncentrácie.

	Dňa 20.09.2006 vydal úrad rozhodnutie č. 2006/FK/3/1/109 podľa § 12 ods. 1 zákona, ktorým súhlasil s vyššie uvedenou koncentráciou. Predmetné rozhodnutie nadobudlo právoplatnosť dňa 22.09.2006.

	Vychádzajúc z právoplatného rozhodnutia č. 2006/FK/3/1/109 právnym titulom koncentrácie podnikateľov Optifin Invest a Tatravagónka je Zmluva.

	V predmetnom správnom konaní bol účastníkom správneho konania podľa     § 25 ods. 3 zákona podnikateľ Optifin Invest, pričom účastníkmi predmetnej koncentrácie boli podnikatelia Optifin Invest a Tatravagónka.

	Podľa § 10 ods. 14 zákona podnikateľ nesmie vykonávať práva a povinnosti vyplývajúce z koncentrácie až do nadobudnutia právoplatnosti rozhodnutia o nej. Z vyššie uvedeného teda vyplýva, že od 20.07.2006, kedy koncentrácia na základe Zmluvy vznikla do 22.09.2006, kedy rozhodnutie č. 2006/FK/3/1/109 nadobudlo právoplatnosť, sa nesmeli vykonávať práva a povinnosti vyplývajúce z predmetnej koncentrácie.

	Podľa § 38 ods. 2 zákona úrad uloží pokutu podľa § 38 ods. 1 zákona podnikateľovi, ktorý neplní podmienku, podnikateľovi, ktorý poruší povinnosť alebo záväzok uložený mu rozhodnutím úradu, podnikateľovi, ktorý neplní rozhodnutie úradu, alebo podnikateľovi, ktorý porušil zákaz vykonávať práva a povinnosti vyplývajúce z koncentrácie, ak mu úrad neudelil výnimku podľa § 10 ods. 16 zákona.

	Podľa § 38 ods. 1 zákona úrad za porušenie ustanovení § 4 ods. 1, § 8 ods. 6, § 10 ods. 9, § 25 ods. 5 a § 29 ods. 5 uloží pokutu podnikateľovi do 10% z obratu podľa ods. 3 za predchádzajúce uzavreté účtovné obdobie a podnikateľovi, ktorý za predchádzajúce uzavreté účtovné obdobie dosiahol obrat do 10 000 Sk alebo nemal žiadny obrat, alebo podnikateľovi, ktorého obrat nemožno vyčísliť, pokutu do 10 000 000 Sk. 

	V rámci správneho konania vo veci vyššie uvedenej koncentrácie úrad zistil, že podnikateľ Optifin Invest bol ku dňu 30.08.2006 majiteľom 90,575% akcií podnikateľa Tatravagónka. Ako už bolo uvedené vyššie, rozhodnutie vo veci koncentrácie nadobudlo právoplatnosť dňa 22.09.2006.

	Na základe vyššie uvedeného, úrad listom č. 3875/PMÚ SR/2006 zo dňa 27.09.2006 podnikateľovi Optifin Invest oznámil, že dňom doručenia predmetného listu podľa § 18 ods. 2 správneho poriadku v spojení s § 25 ods. 1 zákona začne z vlastného podnetu správne konanie vo veci uloženia pokuty podľa § 38 ods. 2 v spojení s § 38 ods. 1 zákona za porušenie § 10 ods. 14 zákona. Predmetné správne konanie začalo dňom 29.09.2006 pod  č. SK 0068/OK/2006.
	 
	Za účastníka predmetného správneho konania vo veci uloženia pokuty za porušenie § 10 ods. 14 zákona úrad podľa § 25 ods. 3 zákona určil podnikateľa Optifin Invest.

Tým istým listom úrad vyzval podnikateľa Optifin Invest, aby sa k predmetu konania vyjadril, svoje tvrdenia odôvodnil a na podporu svojich tvrdení podľa § 34 ods. 3 správneho poriadku navrhol dôkazy, ktoré sú mu známe. Účastník správneho konania, podnikateľ Optifin Invest sa k predmetnému správnemu konaniu nevyjadril.

Úrad v správnom konaní vo veci uloženia pokuty za porušenie § 10 ods. 14 zákona vychádza aj z podkladov a informácií predložených úradu v priebehu správneho konania vo veci koncentrácie podnikateľov Optifin Invest a Tatravagónka a taktiež z podkladov, ktoré úrad zistil v správnom konaní č. SK 0068/OK/2006 vo veci uloženia pokuty za porušenie § 10 ods. 14 zákona v súvislosti s predmetnou koncentráciou podnikateľov Optifin Invest a Tatravagónka.

	Dňa 27.09.2006 si úrad v rámci predmetného správneho konania listom         č. 3875/PMÚ SR/2006 od podnikateľa Optifin Invest vyžiadal:

•	právne relevantný doklad o zaplatení kúpnej ceny za akcie zodpovedajúce 90,575%-nému podielu v spoločnosti Tatravagónka,
•	informáciu o dátume, kedy došlo k prevodu akcií podnikateľa Tatravagónka na podnikateľa Optifin Invest a doloženie tejto skutočnosti právne relevantným dokladom,
•	vysvetlenie rozdielu medzi výškou akcií podnikateľa Tatravagónka uvedených v oznámení koncentrácie, ktoré mal nadobudnúť podnikateľ Optifin Invest, t.j. 80,90% a výškou akcií podnikateľa Tatravagónka, ktoré podľa Stavového výpisu ku dňu 30.08.2006 má vlastniť podnikateľ Optifin Invest, t.j. 90,575%,
•	individuálny obrat podnikateľa Optifin Invest za rok 2005 a predloženie výkazu ziskov a strát podnikateľa Optifin Invest za rok 2005.

Dňa 05.10.2006 boli úradu listom zaevidovaným pod č. 3974/2006 doručené vyžiadané podklady a informácie. Súčasťou vyššie uvedeného listu je aj Plnomocenstvo zo dňa 04.10.2006 pre právneho zástupcu, ktorý bol splnomocnený podnikateľom Optifin Invest na jeho zastupovanie v plnom rozsahu pred úradom.

Dňa 27.09.2006 si úrad listom č. 3876/PMÚ SR/2006 vyžiadal od podnikateľa Tatravagónka predloženie nasledujúcich podkladov a informácií:

•	notárske zápisnice alebo zápisnice zo zasadnutí Valného zhromaždenia podnikateľa Tatravagónka za obdobie od 20.07.2006 do 22.09.2006,
•	zápisnice zo zasadnutí Predstavenstva podnikateľa Tatravagónka za obdobie od 20.07.2006 do 22.09.2006,
•	zápisnice zo zasadnutí Dozornej rady  podnikateľa Tatravagónka za obdobie od 20.07.2006 do 22.09.2006,
•	stanovy podnikateľa Tatravagónka platné k jednotlivým dátumom zasadnutí Valného zhromaždenia za obdobie od 20.07.2006 do 22.09.2006,
•	zápisnicu zo zasadnutia Valného zhromaždenia podnikateľa Tatravagónka, na ktorom došlo k odsúhlaseniu prevodu akcií podnikateľa Tatravagónka na podnikateľa Optifin Invest.

Dňa 06.10.2006 boli úradu doručené listom zaevidovaným pod č. 3976/2006 vyžiadané podklady a informácie.

	Z vyššie uvedených podkladov a informácií predložených podnikateľmi Optifin Invest a Tatravagónka vyplýva nasledovné.

	Zo Zmenového výpisu z účtu majiteľa cenných papierov podnikateľa Optifin Invest, ktorý bol úradu predložený listom č. 3974/2006 zo dňa 05.10.2006 vyplýva, že podnikateľ Optifin Invest sa stal dňa 24.07.2006 majiteľom [...] kusov akcií podnikateľa Tatravagónka, čo zodpovedá 90,575%-nému podielu z emisie akcií a 80,90%-nému podielu na základnom imaní podnikateľa Tatravagónka.

	Presný údaj o počte akcií, ktoré podnikateľ Optifin Invest nadobudol na základe Zmluvy úrad v rozhodnutí neuvádza, nakoľko ide o predmet obchodného tajomstva a je súčasťou spisu.

	Ďalej úrad z bankového výpisu podnikateľa Optifin Invest, ktorý bol predložený vyššie uvedeným listom zistil, že kúpna cena za akcie podnikateľa Tatravagónka bola zaplatená dňa 24.07.2006.

	Podnikateľ Optifin Invest nepožiadal v súlade s § 10 ods. 16 zákona o udelenie výnimky zo zákazu vykonávať práva a povinnosti vyplývajúce z koncentrácie až do nadobudnutia právoplatnosti o nej.

	Vyššie uvedené skutočnosti nasvedčujú tomu, že došlo k naplneniu skutkovej podstaty porušenia § 10 ods. 14 zákona podnikateľom Optifin Invest a to:

•	prijatím [...] ks zaknihovaných akcií na doručiteľa, vydaných emitentom Tatravagónka dňa 24.07.2006,
•	zaplatením kúpnej ceny za vyššie uvedené akcie dňa 24.07.2006.

Z výkazu ziskov a strát podnikateľa Optifin Invest, ktoré predložil listom           č. 3974/2006 zo dňa 05.10.2006 vyplýva, že individuálny obrat podnikateľa Optifin Invest je 271 090 000 Sk.
 	
Podľa § 10 ods. 3 zákona obrat na účely tohto zákona je súčet tržieb, výnosov alebo príjmov z predaja tovaru, ku ktorému sa pripočíta finančná pomoc poskytnutá podnikateľovi.

Podľa § 43 písm. a) zákona všeobecne záväzný právny predpis, ktorý úrad vydá, ustanoví podrobnosti o výpočte obratu podľa § 10 ods. 3 zákona. Takýmto všeobecne záväzným právnym predpisom je vyhláška Protimonopolného úradu Slovenskej republiky č. 269/2004 Z.z., ktorou sa ustanovujú podrobnosti o výpočte obratu.

Podľa § 38 ods. 10 zákona úrad pri ukladaní pokuty posudzuje závažnosť a dĺžku trvania porušovania ustanovení tohto zákona, porušovania ustanovení osobitného predpisu alebo porušovania podmienky, povinnosti alebo záväzku uloženého rozhodnutím úradu. Úrad pri posudzovaní závažnosti porušovania berie do úvahy jeho povahu, skutočný dopad na trh a tam, kde je to účelné, veľkosť relevantného trhu. Okrem týchto kritérií úrad pri ukladaní pokuty berie do úvahy aj iné skutočnosti, najmä opakované porušovanie tým istým podnikateľom, odmietnutie podnikateľa spolupracovať s úradom, postavenie podnikateľa ako vodcu alebo iniciátora porušovania, získanie majetkového prospechu v dôsledku porušovania alebo neplnenia dohody obmedzujúcej súťaž v praxi.

Úrad v posudzovanom prípade bude prihliadať pri ukladaní pokuty podnikateľovi Optifin Invest za porušenie povinnosti podľa § 10 ods. 14 zákona na nasledovné skutočnosti: 

•	skutočný dopad na trh nepredstavoval obmedzenie hospodárskej súťaže vzhľadom na to, že predmetná koncentrácia podnikateľov Optifin Invest a Tatravagónka bola rozhodnutím č. 2006/FK/3/1/109 zo dňa 20.09.2006 schválená,
•	v predmetnom prípade sa jedná o prvé porušenie zákona podnikateľom Optifin Invest
•	celková dĺžka porušenia § 10 ods. 14 zákona bola vyše 2 mesiacov, 
•	podnikateľ Optifin Invest nepožiadal podľa § 10 ods. 16 zákona o udelenie výnimky na vyššie uvedené úkony, ktoré napĺňajú skutkovú podstatu porušenia § 10 ods. 14 zákona.

Úrad na základe vyššie uvedeného uloží pokutu za porušenie § 10 ods. 14 zákona podľa § 38 ods. 2 v spojení s § 38 ods. 1 zákona.
 
Podľa § 38 ods. 8 zákona pokuty podľa § 38 ods. 1 až 3 a 5 zákona môže úrad uložiť do štyroch rokov od začatia konania. Úrad však môže tieto pokuty uložiť najneskôr do ôsmich rokov odo dňa, keď došlo k porušeniu ustanovení tohto zákona, ustanovení osobitného predpisu, k nesplneniu podmienky alebo k porušeniu povinnosti alebo záväzku uloženého rozhodnutím úradu; v prípade pokračovacieho správneho deliktu alebo trvajúceho správneho deliktu začne lehota plynúť odo dňa, keď došlo poslednýkrát k porušeniu.

V súvislosti s vyššie uvedeným ustanovením úrad teda skúmal, či bola zachovaná subjektívna a objektívna premlčacia lehota obsiahnutá v predmetnom ustanovení zákona. Vzhľadom na to, že k predmetnému porušeniu zákona došlo v období od 24.07.2006, kedy došlo k porušeniu § 10 ods. 14 zákona do 22.09.2006, kedy nadobudlo právoplatnosť rozhodnutie č. 2006/FK/3/1/109 zo dňa 20.09.2006 vo veci koncentrácie podnikateľov Optifin Invest a Tatravagónka, úrad dospel k záveru, že objektívna osemročná bola zachovaná. Subjektívna štvorročná lehota bola taktiež zachovaná, nakoľko správne konanie vo veci uloženia pokuty podľa § 38 ods. 2 v spojení s § 38 ods. 1 zákona podnikateľovi Optifin Invest za porušenie zákazu podľa § 10 ods. 14 zákona sa začalo dňa 29.09.2006.

	Podľa § 33 zákona úrad vyzval listom č. 3998/PMÚ SR/2006 zo dňa 09.10.2006 právneho zástupcu podnikateľa Optifin Invest, aby sa ústne alebo písomne pred vydaním rozhodnutia úradu vyjadril k jeho podkladu a k spôsobu jeho zistenia, prípadne navrhol jeho doplnenie do 7 pracovných dní odo dňa doručenia predmetného listu.

	Podnikateľ Optifin Invest sa prostredníctvom právneho zástupcu dňa 13.10.2006 vyjadril do Zápisnice úradu, že k obsahu výzvy pred vydaním rozhodnutia vo veci uloženia pokuty za porušenie § 10 ods. 14 zákona nemá žiadne námietky. 

	Na základe uvedených skutočností úrad rozhodol tak, ako je uvedené vo výrokovej časti tohto rozhodnutia.

Poučenie:
	Podľa ustanovenia § 34 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady            č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov v spojení s § 18 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia. Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok.
Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

				                                      Ing. Dušan Valo 
						        riaditeľ odboru koncentrácií

Rozhodnutie sa doručí:
JUDr. Anton Novák
advokát
Ľubľanská 1
831 02 Bratislava